[image: ]

‏11 יוני 2020
‏י"ט בסיון, תש"פ

מידע להורים לגבי השגה על ועדות הזכאות והאפיון

נציבות שוויון זכויות לאנשים עם מוגבלות במשרד המשפטים היא היחידה הממשלתית האמונה על זכויותיהם של אנשים עם מוגבלות והיא עושה זאת באמצעות אכיפה, קידום חקיקה וקידום מדיניות. הנציבות פועלת מכוח חוק שוויון זכויות לאנשים עם מוגבלות תשנ"ח-1998 ובנוסף אמונה הנציבות  על יישום אמנת האו"ם בדבר זכויות אנשים עם מוגבלות אשר מדינת ישראל חתומה עליה. 
נוכח פניות רבות הנוגעות להתנהלות ועדות הזכאות והאפיון שהגיעו אלינו ברצוננו ליידע אתכם על זכותם של ההורים להגיש השגה על החלטת הוועדה. 
הדיונים בוועדות הזכאות והאפיון והחלטותיהן צריכים לשקף את חוות הדעת המקצועית של חברי הוועדה, ועליהן לתת את המענים הנכונים ביותר בהתאם לצרכי הילד. על הוועדות לנהל שיח מכבד ומקצועי המאפשר השתתפות משמעותית לחברי הוועדה, לצוותים החינוכיים ולהורים.
אם להורים יש טענות לגבי החלטת הוועדה או התנהלותה, עומדת להם הזכות להגיש בקשה לקיום ועדת השגה. 
כך לדוגמא:
· כאשר כלל לא אושרה לתלמיד זכאות לשירותי חינוך מיוחד (לדוגמא: תלמיד שנקבע שאין לו כל מוגבלות) וההורים סבורים שהוא זכאי. 
· אם יש להורים חשש שזכאותו של התלמיד לקבל שירותי חינוך מיוחדים או שרמת התפקוד שלו נקבעו לא לפי צרכיו אלא לפי הנחיה או השפעה חיצונית לוועדה, או שיקולים שאינם צרכי הילד בלבד.
· כאשר לא ניתנה להורים הזכות לבחור את סוג מוסד החינוך (מוסד חינוך רגיל או מוסד לחינוך מיוחד), או שהתקבלה החלטה בנושא זה בניגוד לעמדתם (כאשר הילד וההורים רוצים מוסד לחינוך רגיל והילד נשלח למוסד לחינוך מיוחד וכן להיפך), או כאשר התנו את רמת התפקוד שתיקבע לילד בסוג המסגרת שיבחרו ההורים. 
· כאשר פרוטוקול הוועדה לא משקף נאמנה את מה שנאמר בה או ששונה לאחר מכן, או שהנימוקים חסרים או לא מספקים. 
· כאשר לא ניתנה אפשרות להציג את כלל המסמכים הרלוונטיים לילד ואשר משקפים את צרכיו. 
· אם ההורים סבורים שהוועדה לא פעלה כראוי. לדוגמא- מבחינת החובה להעברת החומר וציון רמת התפקוד להורים לפני הדיון, זימון ההורים זמן מספיק מראש, מתן זכות להורים לדבר בוועדה.
· כאשר ההורים מעוניינים להשיג על רמת התפקוד שנקבעה בוועדה.

במכתב ההשגה על ההורים לפרט את כל הסיבות להגשת ההשגה ולצרף כל מסמך התומך בבקשתם. את מכתב ההשגה יש להגיש למחוז במשרד החינוך תוך 21 יום מהמועד שבו קיבלו ההורים את החלטת הוועדה באמצעות כתובות המייל שמופיעות בסוף המסמך. 
ההורים יוזמנו לדיון בוועדת ההשגה, והם יוכלו להזמין נציגים נוספים מטעמם אך עליהם לעדכן את יו"ר הוועדה על כך, בטרם קיום הועדה.

ועדת ההשגה מוסמכת לקבל החלטה על פי אחת מהאפשרויות הבאות:
· קבלת ההשגה ושינוי החלטת ועדת הזכאות והאפיון (כולל רמת התפקוד שנקבעה בוועדה, אפיון המוגבלות או אפיון המוגבלות שלפיו הוועדה סבורה שיש לשבץ את הילד).
· החזרה לדיון נוסף לוועדת הזכאות והאפיון, עם הנחיות או בלעדיהן.
· דחיית ההשגה ונימוק ההחלטה (כלומר השארת ההחלטה של ועדת הזכאות והאפיון על כנה).
על ועדת ההשגה להחליט תוך 21 יום מהגשת ההשגה.
אם ועדת ההשגה לא תאשר זכאות לשירותי חינוך מיוחדים, ההורים רשאים להגיש בקשה חדשה לזכאות לשירותי חינוך מיוחד בשנת הלימודים העוקבת לאחר מימוש החלטת ועדת אפיון וזכאות.
הורים יקרים שימו לב-
לילדכם ולכם יש זכויות גם בוועדות וגם לאחריהן, אל תוותרו עליהן!



אלו כתובות המייל לשליחת הבקשות לקיום ועדת השגה:
	מחוז
	שם הנציג
	טלפון
	דוא"ל

	צפון
	סיגל טובי
	073-3939841

	sigaltu@education.gov.il


	חיפה
	יפה אליאס
	073-3938223

	yafael@education.gov.il 


	מרכז
	דלית אמזלג
	073-3937517

	daliaam@education.gov.il


	ירושלים ומנח"י
	אתי קליג
	073-3934232

	etika@education.gov.il


	דרום
	ליאת יוסף
	073-3935910

	liatyo@education.gov.il

	תל אביב
	גיא עייש
יש להשאיר/לשלוח הודעה לקבלת הנחיה לאופן הגשת הבקשה
	073-3936741

	guyai@education.gov.il

